
A katasztrófák következményeinek felszámolása a magántulajdonban lévő ingatlanokra vonatkozóan, különös tekintettel a földhivatali eljárásokra

Az elmúlt évtizedekben az éghajlatváltozás következtében jelentősen megnövekedett a szélsőséges időjárás által okozott károk száma világszerte, melyek az épített környezetben jelentős károkat okoztak. A magántulajdonban álló építmények esetében annak védelme elsősorban a tulajdonos feladata, azonban állami feladat is, mellyel garantálja a társadalom és a gazdaság rendjét. A kárveszélyt a tulajdonos kötelezettsége viselni, azonban a katasztrófák megelőzése, a mentés, a védekezés megszervezése, következményeinek elhárítása és felszámolása, a helyreállítás és az újjáépítés a Kormány önként vállalt feladata diszkrecionális döntése keretében. Magyarországon az elmúlt két évtizedben a szüntelenül visszatérő és egyre erősödő természeti csapások következtében több ezer magyar család lakóingatlanában keletkezett kár vagy váltak lakhatatlanná, mely utóbbi esetben a lakhatás feltételeinek biztosítása sok esetben meghaladta a károsult családok és a helyi közösség lehetőségeit, ezért a kormány többször nyújtott eseti támogatást. Sajnálatos módon az ingatlantulajdonosok nem minden esetben járnak el feddhetetlenül, jógazda módjára saját ingatlanaik tekintetében, pedig a bekövetkezett katasztrófa követkeményeinek felszámolásában is nagy szerepe van a földhivatali bejegyzések és a térképészeti adatbázisban feltüntetett adatok pontosságának, melyről az állampolgárok nem tudnak, vagy tudnak, de felróhatóan nem teljesítik kötelezettségüket erre vonatkozóan.

Dolgozatomban kitértem a kártérítés, kártalanítás, kárenyhítés és helyreállítás és újjáépítés eseteire, valamint arra, hogy a következmények felszámolása esetében miért lényeges a térképi adatbázisban pontosan feltüntetni az épület alaprajzát. A téma feldolgozásához szükségesnek tartottam a katasztrófavédelmi és földhivatali eljárások és a hozzájuk kapcsolódó alapfogalmak bemutatását és a társadalomkutatást, melyen keresztül konkrét képet kaphatunk a vizsgált probléma forrásáról.



